Polisievrou in Butterworth aangevalArgieffoto ŉ Vroulike polisiebeampte is in Butterworth aangeval en haar dienspistool is gesteel, het die polisie in die Oos-Kaap Sondag gesê. “Die 34-jarige konstabel het Saterdag winkel toe gegaan om middagete te koop,” het kapt. Jackson Manatha, woordvoerder van die polisie, gesê. “Sy was aan diens en was in volle uniform. Sy het ook haar koeëlvaste baadjie aangehad.” Toe sy terugkeer na haar privaat motor en wou inklim, het iemand haar van agter oorval en haar in haar lyf en linkerhand gesteek. “Die verdagte het haar dienspistool gegryp en in die rigting van ŉ groentewinkel gehardloop.” Manatha het gesê straatverkopers het op hulle fluitjies geblaas en lede van die Butterworth-misdaadvoorkomingseenheid, wat op patrollie was, se aandag getrek. “Die polisie het toe vinnig reageer en die verdagte agternagesit. Hy is naby die groentewinkel in hegtenis geneem. Die polisie het die beampte se dienspistool en die mes wat tydens die aanval gebruik is, in die man se besit gevind.” Die konstabel is intussen na die Butterworth-hospitaal gehaas waar sy mediese behandeling ontvang het. Sy is reeds ontslaan. “Die 30-jarige verdagte staan tereg op aanklag van gewapende roof. Hy sal Dinsdag in die Butterworth-landdroshof verskyn,” het Manatha bygevoeg. Bron: Naledi Shange, News24